Ma in hof oor baba se moordArgieffoto (Foto: Luckyknitter/Pixabay) ŉ 23-jarige vrou het in die Pinetown-landdroshof in KwaZulu-Natal verskyn op aanklag van moord in verband met die moord op haar drie maande oue babadogtertjie. Kapt. Nqobile Gwala, woordvoerder van die polisie, het gesê die vrou het op 13 Maart omstreeks 19:30 in trane by die KwaDabeka-polisiestasie opgedaag en gesê sy het haar baba met ŉ kombers versmoor. “Polisiebeamptes is saam met die vrou na haar huis in Sub Five by KwaDabeka en het die baba in ŉ kombers en met ŉ fopspeen in haar mond aangetref. ŉ Saak van moord is aanhangig gemaak.” Die vrou het Dinsdag in die hof verskyn. Haar saak is tot 23 Maart uitgestel. Sy bly in aanhouding. “Dis baie hartseer dat ŉ babatjie haar lewe verloor het aan die hand van iemand wat sy die meeste in die lewe vertrou het,” het lt.genl. Khombinkosi Jula, provinsiale polisiekommissaris, gesê. “Die onskuldige siel het nie verdien om op só manier te sterf nie. Ons vertrou dat geregtigheid sal geskied.”